b'\n_START_ARTICLE_\nObiteljsko pravo\n_START_PARAGRAPH_\nObiteljsko pravo je skup pravnih pravila i na\xc4\x8dela kojima se ure\xc4\x91uju obiteljski odnosi, tj. osobnopravni i imovinskopravni odnosi  \xc4\x8dlanova obitelji te \xc4\x8dlanova obitelji prema tre\xc4\x87im osobama. Prije svega, normama obiteljskog prava ure\xc4\x91uje se brak i bra\xc4\x8dni odnosi, te odnosi izme\xc4\x91u roditelja i djece.\n_START_SECTION_\nPravna priroda\n_START_PARAGRAPH_\nTradicionalno, obiteljsko pravo smatralo s dijelom gra\xc4\x91anskog prava, \xc5\xa1to je danas vidljivo u gra\xc4\x91anskim zakonicima pojedinih zemalja (kao npr. u Austriji, Njema\xc4\x8dkoj, Italiji), koji sadr\xc5\xbee i norme obiteljskog prava._NEWLINE_U modernoj pravnoj znanosti, zastupa se u\xc4\x8denje o obiteljskom pravu kao samostalnoj grani prava, \xc4\x8dije su norme izdvojene u zasebnu cijelinu i \xc4\x8dine samostalan dio pravnog sustava. Norme mogu biti sadr\xc5\xbeane u cjelovitom obiteljskom zakonu (kao npr. u Hrvatskoj) ili u nekoliko odvojenih zakona (npr. \xc5\xa0vedska, Engleska)._NEWLINE_Pravno ure\xc4\x91enje obiteljskih odnosa te obiteljsko zakonodavstvo predmet su istra\xc5\xbeivanja obiteljskopravne znanosti, kao jedne discipline pravnih znanosti.\n_START_SECTION_\nIzvanbra\xc4\x8dne zajednice \xc5\xbeene i mu\xc5\xa1karca\n_START_PARAGRAPH_\nPo hrvatskom pravu, izvanbra\xc4\x8dna zajednica \xc5\xbeene i mu\xc5\xa1karca je \xc5\xbeivotna zajednicu neudane \xc5\xbeene i neo\xc5\xbeenjenog mu\xc5\xa1karca koji ne \xc5\xbeive u drugoj izvanbra\xc4\x8dnoj zajednici, koja traje najmanje tri godine ili kra\xc4\x87e ako je u njoj ro\xc4\x91eno zajedni\xc4\x8dko dijete.\n_START_SECTION_\nZajednica istospolnih partnera\n_START_PARAGRAPH_\nIstospolna zajednica je \xc5\xbeivotna zajednica dviju osoba istog spola koje nisu u braku, izvanbra\xc4\x8dnoj ili drugoj istospolnoj zajednici, a koja traje najmanje tri godine te koja se temelji na na\xc4\x8delima ravnopravnosti partnera, me\xc4\x91usobnog po\xc5\xa1tovanja i pomaganja, te emotivnoj vezanosti partnera.\n_START_SECTION_\nOdnos roditelja i djece\n_START_PARAGRAPH_\nDijete ima odre\xc4\x91ena prava i du\xc5\xbenosti. Roditeljsku skrb \xc4\x8dine odgovornosti, du\xc5\xbenosti i prava roditelja, s ciljem za\xc5\xa1tite dobrobiti djeteta, osobnih i imovinskih interesa._NEWLINE_Zakonom su propisane mjere za za\xc5\xa1titu prava i dobrobiti djeteta, ali i pretpostavke za prestanak roditeljske skrbi.\n_START_SECTION_\nUtvr\xc4\x91ivanje i osporavanje maj\xc4\x8dinstva i o\xc4\x8dinstva\n_START_PARAGRAPH_\nDjetetova majka jest \xc5\xbeena koja ga je rodila.Zakonska formulacija (i gramati\xc4\x8dko tuma\xc4\x8denje) govori u prilog tvrdje o neoborivoj predmnjevi (praesumtio iuris et de iure) , no s obzirom na odredbe o iznimnoj mogu\xc4\x87nosti osporavanja maj\xc4\x8dinstva \xc5\xbeeni koja je rodila dijete za\xc4\x8deto jajnom stanicom druge \xc5\xbeene (\xc4\x8dl. 86 Obiteljskoga Zakona), ipak se radi o oborivoj predmnjevi(praesumtio iuris)_NEWLINE_Djetetovim ocem smatra se maj\xc4\x8din mu\xc5\xbe ako je dijete ro\xc4\x91eno za vrijeme trajanja braka ili tijekom tristo dana od prestanka braka. _NEWLINE_Ukoliko se na taj na\xc4\x8din ne mo\xc5\xbee odrediti maj\xc4\x8dinstvo ili o\xc4\x8dinstvo, utvr\xc4\x91uje se priznanjem roditelja ili sudskom odlukom._NEWLINE_Dijete mo\xc5\xbee osporavati maj\xc4\x8dinstvo, odnosno o\xc4\x8dinstvo osobi koja je upisana u maticu ro\xc4\x91enih kao njegov roditelj. Pod odre\xc4\x91enim zakonskim pretpostavkama, to mo\xc5\xbee u\xc4\x8diniti i \xc5\xbeena koja je upisana kao majka, odnosno mu\xc5\xa1karac kao otac.\n_START_SECTION_\nPosvojenje\n_START_PARAGRAPH_\nPosvojenje je poseban oblik obiteljsko-pravnog zbrinjavanja i za\xc5\xa1tite djece bez odgovaraju\xc4\x87e roditeljske skrbi koji posvojiteljima omogu\xc4\x87uje roditeljstvo.\n_START_SECTION_\nSkrbni\xc5\xa1tvo\n_START_PARAGRAPH_\nSkrbni\xc5\xa1tvo je oblik za\xc5\xa1tite maloljetnih osoba bez roditeljske skrbi, punoljetnih osoba koje nisu sposobne brinuti o sebi i osoba koje nisu iz drugih razloga u mogu\xc4\x87nosti \xc5\xa1tititi svoja prava i interese.\n_START_SECTION_\nUzdr\xc5\xbeavanje\n_START_PARAGRAPH_\nUzdr\xc5\xbeavanje je du\xc5\xbenost i pravo roditelja i djece, bra\xc4\x8dnih i izvanbra\xc4\x8dnih drugova, o\xc4\x8duha (ma\xc4\x87ehe) i pastorka, te du\xc5\xbenost bake i djeda u odnosu na unuke (srodnika u ravnoj lozi).'